钦定古今图书集成/明伦汇编/氏族典/第174卷 > 钱昱
## 钦定古今图书集成/明伦汇编/氏族典/第174卷 > 钱昱

按《宋史吴越世家》，“昱字就之，忠献王佐之长子。佐薨，
昱尚幼，国人立倧，遂以昱为咸宁、大安二宫使。俶嗣
国，承制授秀州刺史。太祖受禅，俶遣昱入贡。及平蜀，
复来贺归国，为台州刺史。俶得福州，命昱守之。王师
讨江南，为东面水陆行营应援使。从俶入朝，授白州
刺史。昱好学，多聚书，喜吟咏，献《太平兴国录》，求换台”
省官，令学士院召试制诰三篇。改秘书监，判尚书都
省，出知宋州，改工部侍郎。历典寿、泗、宿三州，率无善
政。至道中，以为郢州团练使。咸平二年，表入朝，以病
不及陛见。卒，年五十七。昱善笔札，工尺牍，然贪猥纵
肆，无名节可称。生子百数。涉，雍熙中进士及第。绛至
内殿承制、阁门祗候，累典郡，颇以干力称。